Novotný, Viliam, poslanec NR SR (2013-10-24):
Ja by som rád pokračoval, dámy a páni, ak môžem. Hovoril som o tom, že pani ministerka minimálne od 11. septembra vedela, čo vystrája výberová komisia ministerstva zdravotníctva, ktorá mala do 11. septembra, najneskôr do polnoci, ukončiť výberové konanie na povolenia vrtuľníkovej záchrannej zdravotnej služby. A nekonala. Čo mala urobiť? To ste sa tu pýtali, že čo mala urobiť? Ja vám poviem, čo mala urobiť. Mala zavolať vedúceho služobného úradu, svojho najbližšieho spolupracovníka, a povedať mu, aby nebláznil, aby zavolal pána štátneho tajomníka, pána generálneho riaditeľa sekcie, šéfa záchranného systému a toho pána z leteckého úradu, aby sa ráčili stretnúť a rozhodnúť a nečakali do 16. septembra, dámy a páni. To mala urobiť pani ministerka (potlesk), aby im povedala, že sa majú stretnúť. Ak to nešlo doobeda, tak poobede, ak nie poobede, tak v noci, ono výberová komisia aj o tretej v noci sa mohla stretnúť, keď boli až tak strašne veľmi vyťažení. Ale pani ministerka nekonala v tej chvíli. To preto o tom hovoríme v súvislosti s výberovým konaním a s tendrom na vrtuľníkovú záchrannú službu. Nie o tom, že chceme, aby pani ministerka manipulovala výberové konanie. Chceme od nej, aby konala v takej chvíli, keď výberová komisia zlyhala a neplní si úlohy, ktoré si plniť má. Opakovane sme tu ako opozícia boli obvinení z hyenizmu, lebo vraj spájame smrť mladej ženy s meškajúcim tendrom na vrtuľníkovú záchranku. Tak ešte raz – a už neviem ktorýkrát to dnes zopakujem. Nevieme povedať, dámy a páni, a nikdy som netvrdil, že existuje súvislosť medzi smrťou mladej ženy a meškajúcim tendrom na vrtuľníkovú záchrannú zdravotnú službu. A keď som veľmi dával dnes pozor, a dával som pozor, tieto spojenia robila len strana SMER a možno pán poslanec Kuffa. Nikto z nás tu nespája smrť tejto mladej ženy s meškajúcim tendrom na vrtuľníkovú záchrannú zdravotnú službu. A ja dúfam a verím a dúfam, že úrad pre dohľad potvrdí, že neexistuje medzi meškajúcim tendrom a smrťou žiadna súvislosť. Ale existuje súvislosť, dámy a páni, medzi päťdňovým výpadom vrtuľníkovej záchranky v Trenčíne a v Bratislave a zanedbaním povinnosti ministerstva zdravotníctva. Tu táto súvislosť existuje a o nej dnes hovoríme. 13. septembra o 16.55, keď bol k pacientke privolaný vrtuľník záchrannej služby, žiadny nebol k dispozícii preto, lebo ministerstvo zdravotníctva päť dní meškalo s vyhodnotením tendra, lebo výberová komisia zanedbala svoje povinnosti. A za to nesie politickú zodpovednosť pani ministerka zdravotníctva. Viackrát sme dnes počuli aj tvrdenie, že ministerka zdravotníctva, resp. že ministerstvo zdravotníctva, teda aj výberová komisia, vraj neporušili zákon. Dámy a páni, občania v tejto krajine platia úradníkov nie preto, aby neporušovali zákony, to je automatické, všetci občania máme neporušovať zákony. Občania platia úradníkov v tejto krajine preto, aby zabezpečili služby. Lenže tu služba zlyhala, výberová komisia ministerstva nestihla včas vyhodnotiť tender. Na záver mi dovoľte, aby som len zopakoval to, čím som končil svoje úvodné vystúpenie na tejto schôdzi. Pani ministerka sa dnes môže skryť za trošku už unavenú, ale stále väčšinu strany SMER, ktorá je v tejto sále. (Smiech v sále.) Skryť sa za nich môže, ale pred svojím svedomím neujde. A to svedomie bude hrýzť, dámy a páni, pretože pani ministerka veľmi dobre vie, že jej úradníci chybili a ona neurobila nič. Táto kauza, dámy a páni, zostane navždy hanbou nášho zdravotníctva. Ministerstvo zdravotníctva hrubým zanedbaním svojich povinností ohrozilo životy a zdravie ľudí, 39-ročná ťažko ranená žena nedostala šancu, lebo ministerstvo zdravotníctva meškalo päť dní s vydaním povolení na Vrtuľníkovú záchrannú službu v Trenčíne a v Bratislave. Pani ministerka zdravotníctva nesie plnú politickú zodpovednosť za toto zlyhanie. Preto vás, vážené panie poslankyne a vážení páni poslanci, chcem požiadať o vyslovenie nedôvery ministerke zdravotníctva Slovenskej republiky Zuzane Zvolenskej. Ďakujem pekne za pozornosť. (Potlesk.)